Fyringerne af tre topledere i Rebild Kommune vil få konsekvenser, når man i fremtiden skal hyre ledere til den offentlige forvaltning. Det mener chefernes fagforening.

Fyringerne af tre topledere i Rebild Kommune, som sker efter massiv kritik af kommunens håndtering af Rebild-sagen, bliver ikke modtaget godt af DJØF. - Politikerne synes grebet af panik, hvor det bare handler om at afskedige. Det er symbolpolitik. De glemmer, at de har det overordnede ansvar for, hvad der foregår i kommunen og hvordan forvaltningen fungerer. Det ansvar kan de ikke frasige sig ved bare at fyre løs i blinde, siger Per Hansen, formand for de offentlige chefer i DJØF. Ifølge ham har man aldrig oplevet noget så grelt i DJØF's historie. Per Hansen mener, at fyringerne vil få konsekvenser, når der i fremtiden skal hyres chefer til den offentlige forvaltning. - Forløbet i Rebild Kommune er stærkt skadeligt for arbejdsklimaet i forvaltningen, og gør det meget vanskeligt at rekruttere nye chefer til at rette op på forholdene, siger Per Hansen.